#JongStemme: Die onderwyskrisis en Covid-19 | Maroela Media
Frans van Schalkwyk. Foto verskaf deur Hoërskool Rustenburg.
Oudpresident Nelson Mandela het eenkeer gesê: "Education is the most powerful weapon which you can use to change the world."
Hy kon enige woord gebruik het, maar hy het besluit op "onderwys". Ek is van mening dat die oordrag van akademiese kennis te gereeld verwar word as die alfa en omega wanneer dit by onderwys kom, veral nou in hierdie staat van inperking. Dit is hoog tyd om skole oop te maak – vals gevare soos massa-infeksie van leerders en waterige oplossings soos aanlyn akademie is nou lank genoeg voorgehou.
Moet my asseblief nie verkeerd verstaan nie, aanlyn onderrig en die voorskryf van werk is seker die beste opsie wat ons gehad het tydens die inperking en dis ook 'n goeie instrument om seker te maak die top 1% bly min of meer by met die kurrikulum. Moet egter nie jouself 'n rat voor die oë draai deur te dink dit maak op vir verlore onderrig tyd nie.
Ons kyk immers nou vir die eerste keer in weke uit 'n ander oogpunt na die Covid-19-pandemie en die gevolge wat dit teweeggebring het, as die angsbevange uitkyk wat ons in die vroeë stadiums daarvan gehad het. Belangrike vrae ten opsigte van die effektiwiteit en wettigheid van sommige maatreëls gedurende die inperking word nou vir die eerste keer gevra.
Hoe langer ons met die verbod op skole aanhou, hoe meer beroof ons die leerders van waardevolle onderwysgeleenthede wat van kardinale belang vir hul ontwikkeling as adolessente is. Ek is bewus daarvan dat sommige mense argumenteer dat die sluiting van skole talle lewens gered het en dit dalk steeds doen, maar hiermee stem ek egter nie saam nie. Daar is hope bewyse dat die rol van die jeug in die verspreiding van Covid-19 minimaal is, dus was dit nooit regtig 'n bedreiging vir leerders nie en dit is ook nie so 'n groot bedreiging vir die mensdom soos wat die regering jou wil laat glo nie.
Suid-Afrikaners sit met baie meer dodelike en gevaarlike bedreigings waarmee hulle elke dag moet lewe, maar die regering sou nie baie gewild wees as hulle alle ekonomiese en sosiale aktiwiteite stop om hierdie bedreigings die hoof te bied nie.
Dit bring my terug by die effek wat dit op ons as die klas van 2020 tot dusver gehad het en nog gaan hê. Matrieks was vir seker op 'n tuimeltrein van emosies die afgelope paar weke. As jy net die media dophou, is dit duidelik: onsekerheid, vrees en angs sal vir ewig die klas van 2020 kenmerk (bygesê hierdie is emosies waarop die media vir seker floreer).
Dit sluit nie eens die verlies van sekere sogenaamde "laastes" soos eerstespanwedstryde en verskeie seremonies, wat met die laaste jaar van jou skoolloopbaan gepaard gaan, in nie. Die grootste verlies bly egter steeds dié van opvoeding.
Die ou cliché is toe waar, mens weet nie wat jy het tot jy dit verloor nie. "The direction in which education starts a man will determine his future in life." – Plato
Frans van Schalkwyk is 'n matriekleerling aan die Hoërskool Rustenburg. Hy is in 2019 as die beste spreker aangewys en was deel van die algehele wenspan van die ATKV Nasionale Debatkompetisie vir hoërskole. Frans dien vanjaar op sy skool se leierskorps as sportvoorsitter.